El Decret 89/2009, de 9 de juny, pel qual es regula l'acreditació de competències en tecnologies de la informació i la comunicació (ACTIC) (DOGC núm. 5398, d'11.06.2009), defineix l'ACTIC com el certificat que acredita la competència digital, entesa aquesta com la combinació de coneixements, habilitats i actituds en l'àmbit de les tecnologies de la informació i la comunicació que les persones despleguen en situacions reals per assolir objectius determinats amb eficàcia i eficiència.
Els continguts de les competències de l'ACTIC detallats a l'annex 2 d'aquest Decret han estat objecte d'actualització mitjançant les ordres EMO/417/2012, de 27 de novembre (DOGC núm. 6277, de 19.12.2012) i PRE/18/2016, de 8 de febrer (DOGC núm. 7058, de 15.2.2016).
Mitjançant l'Ordre ENS/290/2013, de 12 de novembre, es va establir l'equivalència entre els certificats de competència digital (COMPETIC) de l'educació de persones adultes i els certificats de l'acreditació de competències en tecnologies de la informació i la comunicació (ACTIC), d'acord amb els continguts aprovats per l'Ordre EMO/417/2012, de 27 de novembre.
Mitjançant Resolució de 14 de juny de 2016 de la directora general d'Educació Secundària Obligatòria i Batxillerat del Departament d'Ensenyament, es modifica la Resolució de 19 de juny de 2012, per la qual s'estableixen els currículums dels ensenyaments d'informàtica d'aplicació a la xarxa de centres i aules de formació de persones adultes dependents del Departament d'Ensenyament i els centres municipals autoritzats pel Departament, per adaptar-los als continguts aprovats per l'Ordre PRE/18/2016, de 8 de febrer.
D'acord amb la disposició addicional tercera de l'Ordre ENS/290/2013, de 12 de novembre, s'escau adoptar el reconeixement de l'equivalència dels certificats de competència digital dels nous currículums, que s'apliquen a partir del curs acadèmic 2016-2017.
En compliment de que estableix l'article 11.2c) del Decret 89/2009, de 9 de juny, el reconeixement de l'equivalència ha estat informada favorablement per la Comissió Assessora de l'ACTIC en data 6 d'abril de 2017, prèvia proposta del Servei d'Inclusió i Capacitació Digital de la Direcció General de Societat Digital.
Per tot això, d'acord amb la disposició addicional tercera del Decret 89/2009, de 9 de juny, vista la proposta del director general de Societat Digital i del secretari de Polítiques Educatives del Departament d'Ensenyament,
Els certificats dels cursos de competència digital (COMPETIC) de l'educació de persones adultes impartits en els centres o aules de formació de persones adultes dependents del Departament d'Ensenyament obtinguts a partir del curs acadèmic 2016-2017 es consideren equivalents als certificats de l'acreditació de competències en tecnologies de la informació i la comunicació (ACTIC) referits als continguts aprovats per l'Ordre PRE/18/2016, de 8 de febrer, d'acord amb la correspondència següent:
a) El certificat de competència digital de l'educació de persones adultes del nivell COMPETIC 1 equival al certificat bàsic de l'ACTIC.
b) El certificat de competència digital de l'educació de persones adultes del nivell COMPETIC 2 equival al certificat mitjà de l'ACTIC.
c) El certificat de competència digital de l'educació de persones adultes del nivell COMPETIC 3 equival al certificat avançat de l'ACTIC, en relació amb les competències que hi consten com a aptes, que han de ser dues com a mínim.
Es deroga l'Ordre ENS/290/2013, de 12 de novembre, per la qual s'estableix l'equivalència entre els certificats de competència digital (COMPETIC) de l'educació de persones adultes i els certificats de l'acreditació de competències en tecnologies de la informació i la comunicació (ACTIC).
Aquesta Ordre entrarà en vigor l'endemà de la publicació en el Diari Oficial de la Generalitat de Catalunya.
Barcelona, 4 de setembre de 2017